Broj: 711-I-2257-M-420/22-02-23

Zagreb, 27. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Krešimira Žagara,** **zamjenika gradonačelnika Grada Našica do 20. svibnja 2021.**,za davanjem mišljenja Povjerenstva, na 192. sjednici održanoj 27. listopada 2022., daje sljedeće

**MIŠLJENJE**

1. **Ako je Grad Našice za vrijeme obnašanja dužnosti obveznika Krešimira Žagara, zamjenika gradonačelnika Grada Našica do 20. svibnja 2021., bio u poslovnom odnosu ili je obavljao nadzorne funkcije nad trgovačkim društvom Hrvatske šume d.o.o., nema zapreke da se obveznik Krešimir Žagar javi na natječaj za izbor članova Uprave tog trgovačkog društva te, ako bude izabran, može sklopiti ugovor o radu za navedeno radno mjesto bez prethodne suglasnosti Povjerenstva pod uvjetom da ne stupi na tu dužnost prije 20. studenoga 2022.**
2. **Ako Grad Našice za vrijeme obnašanja dužnosti obveznika Krešimira Žagara, zamjenika gradonačelnika Grada Našica do 20. svibnja 2021., nije bio u poslovnom odnosu ili nije obavljao nadzorne funkcije nad trgovačkim društvom Hrvatske šume d.o.o., nema zapreke da se obveznik Krešimir Žagar javi na natječaj za izbor članova Uprave tog trgovačkog društva te, ako bude izabran, može sklopiti ugovor o radu za navedeno radno mjesto bez ograničenja.**

Obrazloženje

Zahtjev za davanjem mišljenja Povjerenstva podnio je Krešimir Žagar, zamjenik gradonačelnika Grada Našica do 20. svibnja 2021. U knjigama ulazne pošte Povjerenstva zahtjev je zaprimljen 26. listopada 2022. pod poslovnim brojem 711-U-8537-M-420/22-01-2, povodom kojeg se vodi predmet broj M-420/22.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici. Uvidom u Registar obveznika, koji ustrojava i vodi Povjerenstvo, utvrđeno je da je Krešimir Žagar obnašao dužnost zamjenika gradonačelnika Grada Našica od 29. svibnja 2017. do 20. svibnja 2021.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da se želi javiti na natječaj za Upravu trgovačkog društva Hrvatske šume d.o.o. te da je do 20. svibnja 2021. bio zamjenik gradonačelnika Grada Našica. U nastavku navodi da prema odredbama ZSSI-a 20. studenoga 2022. ističe potrebnih 18 mjeseci te postavlja upit odnosi li se na njega ZSSI s obzirom na to da je donesen kad je već prestao biti dužnosnikom te je očekivao da nakon 12 mjeseci neće biti pod sukobom interesa kako je to bilo po Zakonu o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI/11). Obveznik napominje da je natječaj otvoren do 29. listopada 2022. te da mandat sadašnjoj Upravi društva izlazi upravo 20. studenoga 2022.

Člankom 3. stavkom 1. točkom 39. ZSSI/11-a bilo je propisano da su dužnosnici u smislu toga Zakona gradonačelnici, općinski načelnici i njihovi zamjenici.

Člankom 14. stavkom 1. ZSSI/11-a bilo je propisano da dužnosnici ne mogu biti članovi upravnih tijela i nadzornih odbora trgovačkih društava. Sukladno članku 20. stavku 3. istog Zakona bilo je propisano da obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI/11-a bilo je propisano da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Stavkom 6. istoga članka ZSSI-a propisano je da će u slučaju iz stavaka 1. i 2. toga članka, Povjerenstvo dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te da će ga o suglasnosti obavijestiti u roku od 15 dana od dana zaprimanja zahtjeva obveznika.

Zakonom o lokalnoj i područnoj (regionalnoj) samoupravi („Narodne novine“, br 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) u članku 90.a stavku 4. propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti. Stavkom 9. istoga članka navedenog Zakona propisano je da osobe koje dužnost nisu obavljale profesionalno nemaju pravo na naknadu po prestanku obavljanja dužnosti.

S obzirom da su obveznika i nakon prestanka mandata gradonačelnika Grada Našica obvezivale pojedine odredbe ZSSI/11-a koji je tada bio na snazi, te da je u tom razdoblju dana 25. prosinca 2021. stupio na snagu novi ZSSI, na obveznika se u pogledu ograničenja od dana njegova stupanja na snagu primjenjuju odredbe novog ZSSI-a. Stoga se u ovoj situaciji u pogledu prijave na natječaj za Upravu trgovačkog društva Hrvatske šume d.o.o. na obveznika primjenjuju odredbe novog Zakona.

Uvidom u Registar imovinskih kartica, koji ustrojava i vodi Povjerenstvo, utvrđeno je da je obveznik dužnost zamjenika gradonačelnika Grada Našica obnašao volonterski, slijedom čega nema pravo na naknadu plaće nakon prestanka dužnosti te ga stoga niti ne obvezuje ograničenje iz članka 18. ZSSI-a, odnosno ograničenje iz članka 23. stavka 2. istoga Zakona u razdoblju nakon prestanka obnašanja dužnosti zamjenika gradonačelnika Grada Našica.

Obveznik je prestao obavljati dužnost zamjenika gradonačelnika Grada Našica dana 20. svibnja 2021. te je sukladno članku 20. stavku 1. ZSSI/11-a podlijegao ograničenju prihvaćanja imenovanja ili izbora ili sklapanja ugovora kojim stupa u radni odnos kod pravne osobe, koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost, i to sve do 25. prosinca 2021.

Danom stupanja na snagu ZSSI-a, 25. prosinca 2021., prestao je važiti ZSSI/11 te je člankom 23. stavkom 1. ZSSI-a obveznicima utvrđeno ograničenje prihvaćanja imenovanja na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom, pri čemu se navedeno ograničenje primjenjuje 18 mjeseci nakon prestanka obavljanja dužnosti. U konkretnom slučaju obveznik Krešimir Žagar spomenutom ograničenju bi podlijegao do 20. studenoga 2022.

Sukladno odredbi članka 23. stavka 1. ZSSI-a, ako je Grad Našice za vrijeme obnašanja dužnosti obveznika Krešimira Žagara, zamjenika gradonačelnika Grada Našica do 20. svibnja 2021., bio u poslovnom odnosu ili je obavljao nadzorne funkcije nad trgovačkim društvom Hrvatske šume d.o.o., nema zapreke da se obveznik Krešimir Žagar javi na natječaj za izbor članova Uprave tog trgovačkog društva te, ako bude izabran, sklopi ugovor o radu za navedeno radno mjesto bez prethodne suglasnosti Povjerenstva, pod uvjetom da ne stupi na dužnost prije 20. studenoga 2022., a ako Grad Našice za vrijeme obnašanja dužnosti obveznika Krešimira Žagara, zamjenika gradonačelnika Grada Našica do 20. svibnja 2021., nije bio u poslovnom odnosu ili nije obavljao nadzorne funkcije nad trgovačkim društvom Hrvatske šume d.o.o., nema zapreke da se obveznik Krešimir Žagar javi na natječaj za izbor članova Uprave tog trgovačkog društva te, ako bude izabran, može sklopiti ugovor o radu za navedeno radno mjesto bez ograničenja.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Krešimir Žagar, putem dostavljene e-mail adrese
2. Objava na internetskoj stranici Povjerenstva
3. Pismohrana